EESTI ADVOKATUURI JUHATUS

ISTUNGI PROTOKOLL

19. september 2017. a nr 20

Tallinn

**RÕA tasu määramine EIK-i kaebuse koostamise eest**

Viru Maakohtu 16.01.2017 kohtumäärusega on isikule määratud riigi õigusabi õigusnõustamiseks, s.o nõude perspektiivikuse hindamiseks, ja kui esindaja leiab, et avaldus on perspektiivikas, siis ka esindamiseks. Isiku esindajaks määrati RÕA korras vandeadvokaat Veljo Viilol, kes esitas 01.08.2017 kohtule tasutaotluse, kus märgib, et tööd on tehtud RÕA liigis „isiku esindamine haldusmenetluses“, mitte RÕA liigis „isiku muu õigusnõustamine“, milleks kohus algselt isikule riigi õigusabi määras.

Vastavalt justiitsministri määruse nr 16 „Riigi õigusabi eest makstava tasu arvestamise alused ja maksmise kord“ (edaspidi tasude ja kulude kord) § 11 lõikele 1 ei ole isiku esindamise eest haldusmenetluses kehtestatud piirmäära. Muude õigusabi liikide puhul oli kuni 01.07.2017 kehtinud piirmäär (tasude ja kulude korra § 15) 120 eurot ja tasu 30 eurot iga poole tunni kohta. Alates 01.07.2017 kehtib piirmäär 240 eurot, tasu jäi samaks. Muud õigusabi liigid on kõik need tööd, mis ei ole: 1) määratud kaitse kriminaalmenetluses; 2) isiku esindamine kriminaalasja kohtueelses menetluses ja kohtus; 3) isiku kaitsmine väärteoasja kohtuvälises menetluses ja kohtus; 4) isiku esindamine tsiviilasja kohtueelses menetluses ja kohtus; 5) isiku esindamine halduskohtumenetluses; 6) isiku esindamine haldusmenetluses; 7) isiku esindamine täitemenetluses; 8) isiku esindamine teistmismenetluses.

Kohus on rahuldanud tasutaotluse osaliselt summas 1744,38 eurot (tasud 1564,8 eurot + kulud 179,58 eurot) ning aktsepteerinud tasustamist liigi „isiku esindamine haldusmenetluses“ alt. Juhatus leiab, et isiku muu õigusnõustamine ja õigusdokumendi ehk kaebuse koostamine Euroopa Inimõiguste Kohtusse (EIK) ei kuulu aga haldusmenetluse alla, vaid on tasustatav muude õigusnõustamise liikide ehk tasude ja kulude korra § 15 järgi. Vandeadvokaadi tehtud tööd oleks kuni 30.06.2017 kehtinud tasukorra järgi saanud tasustada 30 eurot iga poole tunni kohta, kuid kokku mitte enam kui 120 eurot (piirmäär) ja põhjendatult erilise töömahukuse tõttu suurendada kuni 100 %. Kuivõrd antud tasumäärus on jõustunud, tuleb advokaadile raha välja maksta, kuid juhatus peab vajalikuks teha Justiitsministeeriumile ettepanek kaaluda määruse peale kaebuse esitamist.

Alates 01.07.2017 kehtiva tasude ja kulude korra § 2 lg 1 järgi oleks võimalik põhjendatult taotleda kuni 300% tasu suurendamist erilise töömahukuse korral. Juhatuse hinnangul on jätkuvalt ka 300% suurendamise protsent erilise töömahukuse korral EIK asjades liiga madal ning juhatus peab vajalikuks teha Justiitsministeeriumile ettepaneku tõsta tasude ja kulude korra § 2 lõikes 2 sätestatud tasu suurendamise protsenti erilise töömahukuse eest senise 300% asemel 500%-ni.

Juhatus

**O T S U S T A B:**

1. **EIK kaebuse koostamine on „Tasude ja kulude korra“ § 15 tähenduses õigusdokumendi koostamine, mistõttu tuleb riigi õigusabi korras määratud kaitsja tasu kindlaks määrata viidatud sätte alusel.**
2. **Teha Justiitsministeeriumile ettepanek kaaluda jõustunud tasumääruse peale kaebuse esitamist.**
3. **Teha Justiitsministeeriumile ettepanek tõsta tasude ja kulude korra § 2 lõikes 2 sätestatud tasu suurendamise protsenti erilise töömahukuse eest senise 300 protsendi asemel 500 protsendini.**